Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi faoliyatini tashkil etishga doir qoʻshimcha chora-tadbirlar toʻgʻrisida
(resolution, 2020-09-29)

Oʻzbekiston Respublikasi Prezidentining “Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazini tashkil etish toʻgʻrisida” 2013-yil 3-iyuldagi PQ-1994-son qarorini bajarish yuzasidan, shuningdek Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi faoliyatini samarali tashkil etish, aholiga tibbiy xizmat koʻrsatish sifatini va qulayligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2013-yil 3-iyuldagi PQ-1994-son qaroriga, shuningdek Oʻzbekiston Respublikasi Vazirlar Mahkamasining 2013-yil 15-avgustdagi 226-son qarori bilan tasdiqlangan Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi faoliyatini tashkil etishga doir chora-tadbirlar kompleksining 10, 11 va 13-bandlariga muvofiq: Toshkent shahri, Shayxontohur tumani, Olmazor koʻchasi, 6-uy manzilida yangi bino qurilishi tugallanganligi, bino keyinchalik Oʻzbekiston Respublikasi Milliy olimpiya qoʻmitasi balansiga qabul qilinishi, unda Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazini (keyingi oʻrinlarda Sport tibbiyoti markazi deb ataladi) joylashtirish nazarda tutilayotganligi; Sport tibbiyoti markazining sotib olingan zamonaviy yuqori texnologiyali va innovatsion tibbiyot, ixtisoslashtirilgan laboratoriya asbob-uskunalari va inventarini montaj qilish va ishga tushirish-sozlash ishlari tugallanganligi; Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi shuʼba korxona shaklida davlat roʻyxatidan oʻtkazilganligi maʼlumot uchun qabul qilinsin. 2. Yangi bino qurilishi tugallanganligi va unda Oʻzbekiston Respublikasi Milliy olimpiya qoʻmitasining ijroiya apparati joylashtirilishi munosabati bilan, shuningdek sport federatsiyalarining moddiy-texnika bazasini mustahkamlash maqsadida Oʻzbekiston Respublikasi Milliy olimpiya qoʻmitasining Toshkent shahri, Chilonzor tumani, Olmazor koʻchasi, 15/I manzilida joylashgan binolar va inshootlarni tutash hududi bilan birga Oʻzbekiston Ogʻir atletika federatsiyasi balansiga bepul berish toʻgʻrisidagi taklifi maʼqullansin. 3. Milliy olimpiya qoʻmitasi va Oʻzbekiston Respublikasi Sogʻliqni saqlash vazirligining Sport tibbiyoti markazi 2015-yil 1-maydan boshlab oʻzini oʻzi moliyalashtirish asosida ixtisosli faoliyatini va oʻz ishini boshlashi toʻgʻrisidagi taklifiga rozilik berilsin. 4. Sport tibbiyoti markaziga: biriktirilgan kontingent bilan bir qatorda sportchilar va sport jamoalariga, shuningdek respublika aholisiga va xorijiy fuqarolarga belgilangan tariflarga muvofiq pulli asosda diagnostika va davolash sifatining tasdiqlangan standartlariga rioya qilish sharti bilan tibbiy yordamning barcha turlarini, shu jumladan diagnostik va laboratoriya tadqiqotlari oʻtkazish xizmatlarini koʻrsatish; Sport tibbiyoti markazining tibbiyot, farmatsevtika xodimlari va boshqa xodimlarining ish haqi va ularni moddiy ragʻbatlantirish miqdorlarini pulli tibbiy xizmatlar koʻrsatishdan tushgan daromadlar doirasida mustaqil belgilash; ilmiy-amaliy va tadqiqot ishlari uchun xorijiy mutaxassislarini jalb etish huquqi berilsin. 5. Belgilab qoʻyilsinki, Sport tibbiyoti markazining sport turlari boʻyicha Oʻzbekiston milliy terma jamoalari aʼzolarini va barcha yosh toifalarida ularning zaxirasini tibbiy-biologik taʼminlash, shu jumladan ular profilaktikasi, diagnostikasi, ularni davolash va reabilitatsiya qilish xizmatlari (keyingi oʻrinlarda terma jamoalar aʼzolarini tibbiy taʼminlash deb ataladi) Oʻzbekiston Respublikasi Jismoniy tarbiya va sport vazirligi hamda sport turlari boʻyicha Oʻzbekiston federatsiyalari (uyushmalari) mablagʻlari hisobiga qoplanadi. Oʻzbekiston Respublikasi Jismoniy tarbiya va sport vazirligiga Oʻzbekiston Respublikasi Jismoniy tarbiya va sport vazirligining Sport va jismoniy tarbiya — ommaviy tadbirlar respublika kalendar rejasida nazarda tutilgan budjet mablagʻlari va Oʻzbekiston Respublikasi Jismoniy tarbiya va sport vazirligining budjetdan tashqari boshqa mablagʻlari doirasida terma jamoalar aʼzolariga tibbiy xizmat koʻrsatishga Sport tibbiyoti markazi bilan tegishli yilga tanlov (tender) savdolari oʻtkazmasdan shartnomalar tuzish huquqi berilsin. 6. Oʻzbekiston Respublikasi Mehnat va aholini ijtimoiy muhofaza qilish vazirligi Sport tibbiyoti markazining buyurtmanomalari boʻyicha yuqori malakali xorijiy mutaxassislarni Oʻzbekiston Respublikasiga jalb etishga ruxsatnomalar berilishini (muddati uzaytirilishini), shuningdek sport tibbiyoti sohasida ilmiy-amaliy va tadqiqot ishlari uchun jalb etiladigan xorijiy fuqarolarga toʻlov undirmasdan Oʻzbekiston Respublikasi hududida mehnat faoliyati bilan shugʻullanish huquqiga tasdiqnomalar berilishini (muddati uzaytirilishini) taʼminlasin. 7. Oʻzbekiston Respublikasi Tashqi ishlar vazirligi Sport tibbiyoti markazining buyurtmanomalari boʻyicha sport tibbiyoti sohasida ilmiy-amaliy va tadqiqot ishlari uchun jalb etiladigan xorijiy mutaxassislarga konsullik yigʻimlari va boshqa yigʻimlar undirilmasdan belgilangan tartibda koʻp martalik kirish vizalari rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi Sport tibbiyoti markazining buyurtmanomalari boʻyicha sport tibbiyoti sohasida ilmiy-amaliy va tadqiqot ishlari uchun jalb etiladigan xorijiy mutaxassislarga davlat boji toʻlanmasdan koʻp martalik kirish vizalari belgilangan tartibda berilishi va muddati uzaytirilishini, shuningdek ular vaqtincha turgan joyi boʻyicha roʻyxatga olinishini va muddati uzaytirilishini taʼminlasin. 9. Vazirlar Mahkamasining “Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi faoliyatini tashkil etish toʻgʻrisida” 2013-yil 15-avgustdagi 226-son qaroriga (Oʻzbekiston Respublikasi QT, 2013-y., 8-son, 56-modda) ilovaga muvofiq oʻzgartirish va qoʻshimchalar kiritilsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin. 1. 2-bandning ikkinchi xatboshi quyidagi tahrirda bayon qilinsin: “Belgilansinki, Sport tibbiyoti markazi faoliyatini moliyalashtirish oʻzini oʻzi mablagʻ bilan taʼminlash va oʻz xarajatlarini oʻzi qoplash asosida oʻz mablagʻlari hisobiga, zarurat boʻlganda esa, Oʻzbekiston Respublikasi Milliy olimpiya qoʻmitasi hamda Oʻzbekiston Respublikasi Milliy olimpiya qoʻmitasi huzuridagi Oʻzbekiston olimpiadachilarini qoʻllab-quvvatlash jamgʻarmasi mablagʻlari hisobiga amalga oshiriladi.”. 2. Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi toʻgʻrisidagi nizomda (qarorga 1-ilova): a) 9-bandga quyidagi mazmundagi oʻninchi-oʻn birinchi xatboshilar qoʻshilsin: “Oʻzbekiston Respublikasi Milliy olimpiya qoʻmitasi bilan kelishuv boʻyicha birkitilgan kontingentdagi shaxslarga bepul va (yoki) imtiyozli tariflar boʻyicha xizmatlar koʻrsatish va ishlarni amalga oshirish; birkitilgan kontingent bilan bir qatorda, sportchilarga va sport jamoalariga, shuningdek respublika fuqarolariga va xorijiy fuqarolarga barcha turdagi tibbiy yordam, shu jumladan diagnostika va laboratoriya tadqiqotlari oʻtkazish boʻyicha xizmatlar koʻrsatish”; oʻninchi xatboshi oʻn ikkinchi xatboshi deb hisoblansin; b) 14-bandga quyidagi mazmundagi xatboshi qoʻshilsin: “Oʻzbekiston Respublikasi Milliy olimpiya qoʻmitasi prezidenti, zaruriyat boʻlganda, Sport tibbiyoti markazi tuzilmasiga Sport tibbiyoti markazi xodimlarining belgilangan umumiy soni doirasida oʻzgartirishlar kiritishga haqlidir”; v) 19-band quyidagi tahrirda bayon qilinsin: “19. Quyidagilar Sport tibbiyoti markazi faoliyatini moliyalashtirish manbalari hisoblanadi: Oʻzbekiston Respublikasi Milliy olimpiya qoʻmitasi va Oʻzbekiston olimpiadachilarini qoʻllab-quvvatlash jamgʻarmasi mablagʻlari; Sport tibbiyoti markazining oʻz mablagʻlari; Oʻzbekiston Respublikasi qonunchiligida taqiqlanmagan boshqa manbalar”; g) 20-bandning ikkinchi xatboshi quyidagi tahrirda bayon qilinsin: “Bunda Sport tibbiyoti markazining tibbiyot, farmatsevtika va boshqa xodimlarining lavozim maoshlari, moddiy ragʻbatlantirish miqdorlari Sport tibbiyoti markazi tomonidan mustaqil ravishda, ushbu Nizomning 19-bandida nazarda tutilgan manbalardan tushadigan mablagʻlar doirasida belgilanadi.”. 3. Oʻzbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazi faoliyatini tashkil etishga doir chora-tadbirlar kompleksi (qarorga 2-ilova) 4-bandining “Masʼul bajaruvchilar” ustunidagi “Moliya vazirligi” soʻzlari chiqarib tashlansin.